b"\n_START_ARTICLE_\nBaroniet Rosendal\n_START_SECTION_\nBaroniet oprettes\n_START_PARAGRAPH_\nBaroniets histore begynder i slutningen af 1650'erne, hvor den danske adelsmand Ludvig Rosenkrantz kom til Bergen som krigskommiss\xc3\xa6r under svenskekrigene 1658-1660. Her kom han i forbindelse med Karen Movat, der var enearving til faderen Axel Movats store formue. Axel Movat regnedes for den rigeste i Norge. Han besad mere end 550 g\xc3\xa5rde i Vestnorge. Karen Movat og Ludvig Rosenkrantz blev gift 1658, og som medgift fik Ludvig Rosenkrantz en r\xc3\xa6kke g\xc3\xa5rde som Hatteberg, Mel og Sem. G\xc3\xa5rden Hatteberg gjorde han til hoveds\xc3\xa6de for sine jordbesiddelser. I 1661-1665 opf\xc3\xb8rtes en ny hovedbygning i barok. Ved patent af 14. januar 1678 oph\xc3\xb8jedes Ludvig Rosenkrantz til friherrestanden og blev baron til baroniet Rosendal._NEWLINE_Stedet forblev dog kun i Rosenkrantz-sl\xc3\xa6gtens besiddelse i et par generationer. Da Axel Rosenkrantz d\xc3\xb8de 1723 var der ingen mandlige arvinger, hvorfor baroniet hjemfaldt til kronen, som erektionspatentet p\xc3\xa5b\xc3\xb8d. Norges eneste baroni eksisterede s\xc3\xa5ledes kun i 45 \xc3\xa5r.\n_START_SECTION_\nStamhuset Rosendal\n_START_PARAGRAPH_\nKronen beholdt nu ikke Rosendal s\xc3\xa6rlig l\xc3\xa6nge. Christian Lerche fik det 1742, og efter et par hurtige ejerskifter kom Rosendal 1745 til biskoppen Eduard Londemann Rosencrone. Han oph\xc3\xb8jede g\xc3\xa5rden til et stamhus, som skulle g\xc3\xa5 i arv i hans sl\xc3\xa6gt. Var der ingen efterkommer, mandlig eller kvindelig, skulle Rosendal g\xc3\xa5 i arv til universitetet (K\xc3\xb8benhavns Universitet). Londemann blev fulgt af s\xc3\xb8nnen, statsminister, greve Marcus Gerhard Rosencrone. 1779 erhvervede Rosencrone for sit stamhus, p\xc3\xa5 hvilket han if\xc3\xb8lge kongeligt sk\xc3\xb8de af 1725 ud\xc3\xb8vede alle friherrelige rettigheder, titel af baroni, uden at det dog atter blev et len. Da han d\xc3\xb8de barnl\xc3\xb8s 1811 gik det til en efterkommer af hans s\xc3\xb8ster: major Christian Hendrich Hoff der 1812 fik titlen baron de Rosencrone. Dennes barnebarn fru Clara G\xc3\xa6deken var den sidste efterkommer. Hun valgte at opfylde stamhusets bestemmelse vedr\xc3\xb8rende dets opl\xc3\xb8sning. Men da Norge siden Londemanns tid havde f\xc3\xa5et sit eget Universitetet i Oslo, blev det dog denne institution, som overtog Rosendal. 9. juli 1927 oprettede fru G\xc3\xa6deken et gavebrev, hvorved hele ejendommen med l\xc3\xb8s\xc3\xb8re og v\xc3\xa6rdipapirer blev overdraget til Det Kongelige Frederiks Universitet i Oslo. Hermed var stamhuset nedlagt._NEWLINE_Den danske skuespiller Christian Gottschalch modtog Nkr. 100.000 som erstatning for ikke at overtage godset.\n_START_SECTION_\nRosendal i dag\n_START_PARAGRAPH_\nBygningerne og den meget smukke park ejes af Den Weis-Rosenkroneske Stiftelse, der h\xc3\xb8rer under Universitetet i Oslo. Slottet er nu museum, hvor man p\xc3\xa5 en rundtur tages gennem de forskellige stilepoker fra 1665 til 1930. Haven omkring slottet blev grundlagt af Ludvig Rosenkrantz, men blev udvidet kraftigt i 1800-tallet."